BEGRUNDELSE

(1) Ved Rådets forordning (EF) nr. 147/2003 om visse restriktive foranstaltninger over for Somalia[1] blev der indført et generelt forbud mod at levere teknisk rådgivning, bistand, uddannelse, finansieringsmidler eller finansiel bistand i forbindelse med militæraktiviteter til alle personer, enheder eller organisationer i Somalia.

(2) Den 5. marts 2014 vedtog FN's Sikkerhedsråd resolution 2142 (2014), som bekræfter våbenembargoen over for Somalia og forlænger gyldigheden frem til den 25. oktober 2014 af den beslutning, som fastslår, at våbenembargoen ikke skal gælde levering af våben, ammunition eller militært udstyr eller levering af rådgivning, bistand eller uddannelse, som alene er bestemt til udvikling af Somalias føderale regerings sikkerhedsstyrker for at skabe sikkerhed for den somaliske befolkning, med undtagelse af leveringer af visse produkter, jf. bilaget til resolution 2111 (2013), som kræver forhåndsgodkendelse fra den sanktionskomité, der blev oprettet ifølge resolution 751 (1992). FN's Sikkerhedsråds resolution 2142 (2014) ændrer også kravene til meddelelse i forbindelse med levering af våben, ammunition eller militært udstyr eller levering af rådgivning, bistand eller uddannelse til Somalias sikkerhedsstyrker samt undtagelsesproceduren i forbindelse med levering af de produkter, der er opført i bilaget til resolution 2111 (2013).

(3) Rådet er ved at vedtage en afgørelse om ændring af afgørelse 2010/231/FUSP i overensstemmelse med resolution 2142 (2014).

(4) Der er behov for yderligere handling fra Unionens side for at gennemføre visse af disse ændringer.

(5) Unionens højtstående repræsentant for udenrigsanliggender og sikkerhedspolitik og Europa-Kommissionen foreslår, at forordning (EF) nr. 147/2003 ændres i overensstemmelse hermed.

2014/0126 (NLE)

Fælles forslag til

RÅDETS FORORDNING

om ændring af forordning (EF) nr. 147/2003 om visse restriktive foranstaltninger over for Somalia

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215,

under henvisning til Rådets afgørelse 2010/231/FUSP af 26. april 2010 om restriktive foranstaltninger over for Somalia og om ophævelse af fælles holdning 2009/138/FUSP[2],

under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og

ud fra følgende betragtninger:

(1) Ved Rådets forordning (EF) nr. 147/2003 af 27. januar 2003 om visse restriktive foranstaltninger over for Somalia[3] blev der indført et generelt forbud mod at levere teknisk rådgivning, bistand, uddannelse, finansieringsmidler og finansiel bistand i forbindelse med militæraktiviteter til alle personer, enheder eller organisationer i Somalia.

(2) Den 5. marts 2014 vedtog FN's Sikkerhedsråd resolution 2142 (2014), som bekræfter våbenembargoen over for Somalia og forlænger gyldigheden frem til den 25. oktober 2014 af den beslutning, som fastslår, at våbenembargoen ikke skal gælde levering af våben, ammunition eller militært udstyr eller levering af rådgivning, bistand eller uddannelse, som alene er bestemt til udvikling af Somalias føderale regerings sikkerhedsstyrker for at skabe sikkerhed for den somaliske befolkning, med undtagelse af leveringer af visse produkter, jf. bilaget til resolution 2111 (2013), som kræver forhåndsgodkendelse fra den sanktionskomité, der blev oprettet ifølge resolution 751 (1992). FN's Sikkerhedsråds resolution 2142 (2014) ændrer også kravene til meddelelse i forbindelse med levering af våben, ammunition eller militært udstyr eller levering af rådgivning, bistand eller uddannelse til Somalias sikkerhedsstyrker samt undtagelsesproceduren i forbindelse med levering af de produkter, der er opført i bilaget til resolution 2111 (2013).

(3) Den … april 2014 vedtog Rådet Rådets afgørelse 2014/…/FUSP[4] om ændring af afgørelse 2010/231/FUSP i overensstemmelse med FN's Sikkerhedsråds resolution 2142 (2014).

(4) Visse af disse ændringer hører under anvendelsesområdet for traktaten om Den Europæiske Unions funktionsmåde, og det er derfor nødvendigt at indføre lovgivning på EU-plan for at gennemføre dem, navnlig for at sikre, at de økonomiske aktører i alle medlemsstaterne anvender dem på samme måde.

(5) Rådets forordning (EF) nr. 147/2003 bør derfor ændres —

VEDTAGET DENNE FORORDNING:

Artikel 1

Forordning (EF) nr. 147/2003 ændres således:

Artikel 2a, litra e), affattes således:

"e) levering af finansieringsmidler, finansiel bistand, teknisk rådgivning, bistand eller uddannelse i forbindelse med militæraktiviteter, med undtagelse af de produkter, der er anført i bilag III, hvis følgende betingelser er opfyldt:

i) den pågældende kompetente myndighed har fastslået, at sådanne finansieringsmidler, finansiel bistand, teknisk rådgivning, bistand eller uddannelse udelukkende er bestemt til udvikling af Somalias føderale regerings sikkerhedsstyrker for at skabe sikkerhed for den somaliske befolkning, og

ii) Somalias føderale regering eller alternativt den medlemsstat, der leverer finansieringsmidler, finansiel bistand, teknisk rådgivning, bistand eller uddannelse, har mindst fem dage forinden givet den komité, der er nedsat ifølge FN's Sikkerhedsråds resolution 751 (1992), meddelelse om enhver levering af sådanne finansieringsmidler, sådan finansiel bistand, teknisk rådgivning, bistand eller uddannelse, som alene er bestemt til udvikling af Somalias føderale regerings sikkerhedsstyrker for at skabe sikkerhed for den somaliske befolkning, jf. FN's Sikkerhedsråds resolution 2142 (2014), punkt 3 og 4"

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EFT L 24 af 29.1.2003, s. 2.

[2] EUT L 105 af 27.4.2010, s. 17.

[3] EFT L 24 af 29.1.2003, s. 2.

[4] EUT L …